โล่ง! กนอ.เผยรง.ในนิคมฯบางปูเปิดตามปกติ ยันไม่มีเสียหายจากน้ำท่วม
โล่ง! กนอ.เผยรง.ในนิคมฯบางปูเปิดตามปกติ ยันไม่มีเสียหายจากน้ำท่วม
23 มิ.ย. 2559

นายวีรพงศ์ ไชยเพิ่ม ผู้ว่าการ การนิคมอุตสาหกรรมแห่งประเทศไทย (กนอ.) เปิดเผยว่า สถานการณ์น้ำท่วมบริเวณนิคมอุตสาหกรรมบางปู จังหวัดสมุทรปราการในวันนี้ (23 มิ.ย.59) ว่า กนอ.พร้อมด้วยหน่วยงานที่เกี่ยวข้องได้เร่งระบายสูบน้ำออกนอกพื้นที่ในช่วงค่ำของวันที่ 22 มิ.ย. 59 ที่ผ่านมา ทำให้ระดับน้ำในพื้นที่เขตอุตสาหกรรมทั่วไปที่มี ประมาณ 10-20 เซนติเมตร
ขณะนี้ระดับน้ำแห้งทุกพื้นที่ และระดับน้ำในเขตประกอบการเสรีที่มีมากกว่า 30 เซนติเมตร ขณะนี้เหลือเพียง 10 เซนติเมตรเท่านั้น คาดว่าจะกลับเข้าสู่สภาวะปกติได้เร็วๆนี้ หากไม่มีปริมาณฝนตกเพิ่มขึ้น
ทั้งนี้ ในส่วนของสถานประกอบการที่ประกาศหยุดกิจการเมื่อวานนี้ ขณะนี้สามารถเปิดทำการได้ปกติทุกโรงงานแล้ว รถยนต์สามารถสัญจรได้ตามปกติ
สำหรับการสำรวจความเสียหายจากสถานการณ์น้ำท่วมฉุกเฉินในครั้งนี้ ไม่มีโรงงานใดได้รับผลกระทบจากสถานการณ์น้ำท่วมในรอบ 2 วันที่ผ่านมา เนื่องจาก กนอ.ได้ประสานแจ้งไปยังผู้ประกอบการในนิคมฯให้เตรียมความพร้อมรับมือก่อนที่จะมีปริมาณฝนตกลงมาปริมาณมากในช่วงที่ผ่านมา
ด้านนายฉัตรชัย พรหมเลิศ อธิบดีกรมป้องกันและบรรเทาสาธารณภัย (ปภ.) กล่าวว่า หลังเกิดเหตุการณ์ ผู้ว่าราชการจังหวัดสมุทรปราการ พร้อมด้วยหน่วยทหารจากกรมพลาธิการทหารบก นายอำเภอเมืองสมุทรปราการ เจ้าหน้าที่สำนักงานป้องกันและบรรเทาสาธารณภัยจังหวัดสมุทรปราการ ได้ลงพื้นที่สำรวจความเสียหายและให้การช่วยเหลือประชาชน โดยนำรถทหารและรถบรรทุกของโรงงานในนิคมอุตสาหกรรมอำนวยความสะดวกในการเดินทาง เข้า – ออกภายในเขตนิคมอุตสาหกรรม
ทั้งนี้ กรมป้องกันและบรรเทาสาธารณภัย โดยศูนย์ป้องกันและบรรเทาสาธารณภัย เขต 3 ปราจีนบุรี ได้นำรถบรรทุกเครื่องสูบน้ำระยะไกลสนับสนุนปฏิบัติการเร่งระบายน้ำออกจากพื้นที่ ปัจจุบันระดับน้ำลดลงแล้วประมาณ 5 – 10 เซนติเมตร คาดว่าสถานการณ์จะกลับเข้าสู่ภาวะปกติภายในวันนี้ (23 มิ.ย.59)
                